Kompleks UNIFOR dijangka siap tahun depan
KUCHING: Proses pembinaan kompleks Unit Hal Ehwal Agama-Agama Lain (UNIFOR) bernilai RM70 juta di Jalan Ong Tiang Swee dijangka siap pada 2024. Timbalan Menteri Kesihatan Awam, Perumahan dan Kerajaan Tempatan, Datuk Dr. Penguang Manggil berkata, proses pembinaan kompleks berkenaan berjalan dengan lancar. “Berdasarkan kontrak, pembinaan kompleks berkenaan mengambil masa selama dua tahun sahaja. “Kini, projek berkenaan berjalan lancar dan dijangka siap pada penghujung tahun depan,” katanya. Beliau berkata demikian ketika sidang media Sesi Penyampaian Cek Bantuan Dana-Dana Sekolah Mubaligh Bagi Tahun 2022-Keuskupan Agung Roman Katolik Kuching di Wisma Bapa Malaysia, hari ini. Untuk makluman, kerja-kerja pembinaan kompleks berkenaan yang setinggi 10 tingkat di atas tapak seluas 1.2 hektar telah bermula sejak Oktober 2021 yang turut dirasmikan oleh Premier Sarawak, Datuk Patinggi Tan Sri Abang Johari Tun Openg. Terdahulu, Penguang telah menyempurnakan Majlis Penyampaian Cek Bantuan Dana-Dana Sekolah Mubaligh Bagi Tahun 2022-Keuskupan Agung Roman Katolik Kuching dengan jumlah keseluruhan RM3.7 juta di Wisma Bapa Malaysia. Oleh NICKELYSON LAKUN 
See author's posts
